Kyk wie haal kortlys vir Ingrid Jonker-prys | Netwerk24
03 Julie 2020 08:00
Vanjaar kom Engelse debuutbundels in aanmerking, wat in 2018 en 2019 verskyn het.
Die prys word jaarliks beurtelings aan 'n Afrikaanse of Engelse debuutdigbundel toegeken – die twee tale waarin Ingrid Jonker geskryf het.
Elf inskrywings is deur die komitee ontvang en daar is op vier bundels besluit: All the Places deur Musawenkosi Khanyile, Everything is a Deathly Flower deur Maneo Mohale, Skeptical Erections deur Mxolisi Dolla Sapeta en Zikr deur Saaleha Idrees Bamjee.
Die wenner word op 13 Julie aangekondig. Die prysgeld beloop R10 000.
Volgens die reglement moet die beoordelaars almal gepubliseerde digters wees, aangesien dit 'n prys van digters aan digters is. Vanjaar se beoordelaars is Vonani Bila, Sindiswa Busuku en Wendy Woodward.
Ronel de Goede is die sameroeper van die Ingrid Jonker-pryskomitee. Die digter en skrywer Finuala Dowling is die sameroeper van die Engelse prys. Die ander komiteelede is Marius Crous, Kobus Moolman en Vincent Oliphant.